Højesteret ophæver landsrettens kendelse om forskrifter for forsvareres håndtering og opbevaring af dokumenter og om ikke at udlevere en kopi af en retsbog fra landsretten til tiltalte. Sagen... Vis mere
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Efterforskning og straffeproces;
Statsforfatning, sikkerhed og terrorisme;

/

Håndtering og opbevaring af sagens dokumenter

Kendelse afsagt den 12. oktober 2023   

Sag 44/2023

Anklagemyndigheden
mod
Tiltalte

Der kunne kun fastsættes vilkår for forsvarernes håndtering og opbevaring af kopier af visse
af sagens dokumenter  

Tiltalte blev ved anklageskrift af 16. september 2022 tiltalt for overtrædelse af straffelovens § 109,
stk. 1, ved i flere tilfælde at have røbet hemmeligheder af betydning for statens sikkerhed, og
overtrædelse af straffelovens § 152, stk. 2, jf. stk. 1, ved i flere tilfælde uberettiget at have
videregivet fortrolige oplysninger under særligt skærpende omstændigheder.

I forbindelse med udleveringen af alle sagens dokumenter til forsvarerne, udfærdigede Politiets
Efterretningstjeneste (PET) en vejledning til Tiltaltes forsvarere om behandling og opbevaring af
klassificeret information med henvisning til sikkerhedscirkulæret (cirkulære nr. 10338 af 17.
december 2014). Efter anmodning fra anklagemyndigheden pålagde byretten og landsretten
forsvarerne at håndtere og opbevare sagens dokumenter i overensstemmelse med
sikkerhedscirkulæret.

Sagen for Højesteret angik navnlig, om Tiltaltes forsvarere kunne pålægges at håndtere og
opbevare sagen s dokumenter i overensstemmelse med bestemmelserne i sikkerhedscirkulæret.

Efter retsplejelovens § 729 c, stk. 1, kan retten efter anmodning fra politiet bestemme, at reglerne
om forsvarerens og sigtedes ret til aktindsigt efter bl.a. retsplejelovens § 729 a fraviges, hvis det er
påkrævet af hensyn til bl.a. fremmede magter eller statens sikkerhed.   

Højesteret fandt, at retten i stedet for at nægte kopi af sagens dokumenter i tilfælde, hvor der er
grundlag for at fravige reglerne om forsvarerens ret til aktindsigt i sagens materiale, kan fastsætte
sagligt begrundede vilkår for udlevering af kopi heraf.   

Højesteret fandt samtidig, at vilkår om håndtering af sagens materiale som forudsætning for
udlevering af kopi af bestemte dokumenter kun kan fastsættes for så vidt angår det materiale, som
politiet har tilvejebragt til brug for sagen, og kun for så vidt angår de dokumenter, hvor der i øvrigt
efter en konkret vurdering er det fornødne grundlag for at afslå at udlevere en kopi ud fra de
hensyn, der er nævnt i § 729 c, stk. 1, herunder bl.a. som følge af en sammenstillingsrisiko.   

Højesteret fandt herefter, at sagen bør hjemvises til byretten med henblik på, at
anklagemyndigheden over for retten præciserer og begrunder hvilke dokumenter eller kategorier af
dokumenter, hvor det efter anklagemyndighedens opfattelse er påkrævet at stille vilkår om
håndtering og opbevaring af dokumenterne som betingelse for at udlevere kopi til forsvarerne.

For så vidt angår de dokumenter, hvor der er grundlag for at stille sådanne vilkår, kan retten
bestemme, at de pågældende dokumenter og oplysninger skal håndteres og opbevares i
overensstemmelse med PET’s vejledning til forsvarerne i den konkrete sag. Det kan derimod ikke
bestemmes, at forsvarerne skal overholde sikkerhedscirkulæret i sin helhed. Højesteret bemærkede
i den forbindelse, at en afgørelse om forbud mod at videregive oplysninger til Tiltalte eller andre
skal træffes efter en konkret vurdering i medfør af retsplejelovens § 729 a, stk. 4.   



/

 

Højesteret ophævede herefter landsrettens kendelse og hjemviste sagen til byretten.